Author: zdeno.kmetek
Last saved by: Chudá Viera
Company: MŠSR

Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport a mládež 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                           anglický jazyk/C2

2. Zahraničná pracovná cesta 

Štát: 						Francúzsko
Mesto:					            Štrasburg
Vykonaná v dňoch: 				04.-06.05.2015
Prijímajúca organizácia: 			Rada Európy                                                                     
Účel cesty:					42. zasadnutie monitorovacej skupiny dohovoru 
                                                                       proti dopingu a 32. zasadnutie CAHAMA
Spôsob financovania: 		            Ministerstvo školstva, vedy, výskumu 
                                                                       a športu SR   

3. Rámcový program pobytu
04.05.2015 príchod
05.05.2015 – T-DO
Otvorenie zasadnutia (schválenie rokovacieho poriadku a správy z minulého zasadnutia)
Aktuálne informácie – Sekretariát pre európske dohovory v športe Rady Európy (RE)
Aktuálny zoznam farmakologických tried dopingových látok a dopingových metód
Dohovor proti dopingu a základné hodnoty RE (ľudské práva, demokracia a právny poriadok) – strednodobá stratégia Monitorovacej skupiny dohovoru proti dopingu (T-DO)
Revidovaná stratégia k monitorovaniu zhody s dohovormi v športe 
Monitorovanie – ročný dotazník (správy z rokov 2013-14) a tvorba nového dotazníka
Konzultačný a hodnotiaci proces v členských štátoch v 2014 – 2015 
Spolupráca s internými partnermi a externými partnermi (EK, UNESCO, WADA)
Aktuálne informácie v členských štátoch – „tour de table“
Záver zasadnutia
06.05.2015 - CAHAMA
Otvorenie zasadnutia (schválenie rokovacieho poriadku a správy z minulého zasadnutia)
Pozícia CAHAMA k agende zasadnutia výkonného výboru a ustanovujúceho 
výboru WADA (Montreal, 12.-13.5.2015)
Aktuálne informácie o schválených projektoch a dokumentoch WADA 
Záver zasadnutia

4. Všeobecné informácie k problematike
Monitorovacia skupina dohovoru proti dopingu (T-DO) je orgán Rady Európy (ďalej len „RE“), ktorý monitoruje plnenie dohovoru jeho zmluvnými stranami a jeho implementáciu na národných úrovniach. 
Na úvod bol schválený rokovací program a správa z minulého zasadnutia. Riaditeľ odboru dohovorov RE, p. S. Krychikov informoval o stave veci ohľadom európskych dohovorov v športe. Informoval, že sa reviduje dohovor k diváckemu násiliu na športoviskách. Proces by mal byť ukončený do konca tohto roka, kedy by ho mal schváliť výbor ministrov. Medzinárodný dohovor proti match-fixingu je v procese ratifikácie, ktorý bol naštartovaný na ministerskej konferencii v švajčiarskom Magglingene v minulom roku. Ohľadom európskeho dohovoru proti dopingu bola znovu revidovaná  jeho príloha, ktorá obsahuje zoznam zakázaných látok a metód. Schválená bola na novembrovom zasadnutí monitorovacej skupiny T-DO. 
K problematike legislatívy a práva v oblasti antidopingu sa v Oslo koncom augusta 2015 uskutoční seminár. Zasadnutie expertov monitorovacej skupiny k právnym otázkam sa uskutoční koncom júla 2015 v Kazani v Rusku.
Pre ďalšie fungovanie monitorovacej skupiny má veľký význam jej nová stratégia činnosti na roky 2015 – 2017, ktorá bola po diskusii a zapracovaní pripomienok schválená. Hlavnými charakteristikami stratégie sú: prehľadnosť, stručnosť a vecnosť. Okrem toho pripravuje sa aj nový štatút monitorovacej skupiny, ktorý bude schválený v novembri tohto roka.
Predstaviteľ WADA zdôraznil význam formalizácie a lepšej koordinácie spolupráce s WADA (Svetová antidopingová agentúra) a UNESCO. Išlo by o zlepšenie trilaterálnej spolupráce medzi  Radou Európy, UNESCO a WADA. 
Významný posun v zlepšení monitorovacieho procesu by mala priniesť revidovaná stratégia monitorovania zhody s európskym dohovorom proti dopingu, ktorá bola prediskutovaná na stretnutí o európskych dohovoroch v Londýne a ktorá bude pokračovať na ďalšom pravidelnom zasadnutí tejto monitorovacej skupiny. 
Predstaviteľ Európskej komisie informoval o výzvach EÚ v rámci programu Erasmus+ v oblasti športu. Zdôraznil, že boj proti dopingu v športe je súčasťou opatrení k zachovaniu integrity športu, ktoré zahŕňajú aktivity voči všetkým hrozbám ohrozujúce  integritu športu. Zachovanie integrity športu je jednou z priorít Európskej únie a preto sú podporované projekty v oblasti športu, ktoré majú tento cieľ. V oblasti boja proti dopingu boli predložené dva projekty, ktorých predkladatelia boli z Grécka a Slovinska. 
Ohľadom nového WADA antidopingového kódexu predstaviteľ WADA informoval, že  zmluvné strany priebežne vykonávajú potrebné opatrenia v súvislosti s jeho implementáciou na národnej úrovni. Jedinou európskou krajinou, ktorá zatiaľ nekomunikovala s WADOU a neinformovala o tom, či podnikla potrebné kroky smerom k schváleniu a implementácii svetového kódexu bola Andorra. Preto bol zdôraznený význam včasnej a vzájomnej komunikácie medzi národnými inštitúciami pre antidoping a WADOU o tom ako prebieha proces uplatňovania nového kódexu do národných predpisov a športovej praxe.
    Monitorovanie a získavanie informácií a dát prebieha prostredníctvom dotazníkov, ktoré slúžia ako národné správy ohľadom implementácie dohovoru na národnej úrovni. V roku 2014 Sekretariát dohovorov RE odštartoval proces prípravy nového softwearu dotazníka, ktorý by mal byť čoskoro ukončený.
V rámci „tour de table“ predstaviteľka SR informovala o personálnych zmenách v národnej inštitúcii proti dopingu (ADA SR) a o príprave nového zákona o športe, ktorý by mal, okrem iného,  reflektovať spomínané zmeny v oblasti antidopingu.
Pred záverom zasadnutia bola poskytnutá informácia o konzultatívnej návšteve monitorovacieho výboru RE ohľadom implementácie dohovoru, ktorá sa uskutočnila v roku 2014 v týchto európskych krajinách: Moldavsko, Albánsko, Čierna Hora, Bielorusko a Malta. Na základe správy z návštevy monitorovacieho výboru  každá z krajín má písomne informovať RE o tom, ako bude realizovať jednotlivé odporúčania, ktoré sú uvedené v správe. V období 2016 – 2017 monitorovací výbor pozvali na konzultatívnu návštevu dve krajiny: Gruzínsko a Veľká Británia. Na záver bol stanovený termín ďalších zasadnutí T-DO a CAHAMA. Tie sa uskutočnia v dňoch 9. a 10. novembra 2015.
CAHAMA - Ad hoc európsky výbor pre Svetovú antidopingovú agentúru (WADA) je  orgán na úrovni expertov, ktorý je zodpovedný za koordináciu pozícií krajín zmluvných strán Európskeho kultúrneho dohovoru smerom k WADA (Svetová antidopingová agentúra).
  Zasadnutie tohto výboru CAHAMA nasledovalo po zasadnutí monitorovacej skupiny T-DO. Hlavnou témou zasadnutia CAHAMA bola koordinácia stanovísk zmluvných strán európskeho dohovoru k agende zasadnutia výkonného výboru a ustanovujúceho výboru WADA (WADA Executive Committee and Foundation Board) ktoré sa uskutoční od 12.-13.5.2015 v Montreale v Kanade.  
Rok 2015 bude významným rokom v boji proti dopingu vo svete, lebo zmluvné strany by mali implementovať nový svetový antidopingový kódex, ktorý začal platiť od 1. januára 2015. 
	V súvislosti s otázkou testovania športovcov prítomní boli informovaní, že už päťdesiat krajín rozšírilo rozsah testovania o krvné testy. Okrem toho WADA pripravuje nový elektronický systém ADAMS. Nový, vylepšený ADAMS systém by mal byť v účinnosti na budúci rok. 
	 Ohľadom vzťahu európskeho dohovoru a svetového UNESCO dohovoru proti dopingu odborníci na právne otázky poukázali, že by bolo treba zlepšiť konzistentnosť týchto dvoch dohovorov, aby boli oba v súlade. V tejto súvislosti expertná skupina T-DO pre právne otázky navrhuje, aby sa tento problém prediskutoval medzi Radou Európy a UNESCO na 5. zasadnutí konferencie strán UNESCO dohovoru, ktoré sa uskutoční v tomto roku v Paríži. Nasledovné zasadnutie CAHAMA sa uskutoční 08.09.2015 vo Vroclave, v Poľsku.

5. Závery a odporúčané závery 
	           Proces implementácie nového kódexu v SR treba dokončiť v súvislosti s jeho implementáciou do praxe, ale aj z pohľadu jeho zakotvenia do právnych predpisov SR a ďalších interných predpisov športových organizácií, najmä v rámci prípravy nového zákona o športe.  
           Treba sa naďalej aktívne zúčastňovať na medzinárodných odborných fórach týkajúcich sa antidopingu,  posilniť spoluprácu v tejto oblasti s WADA,  RE, so susednými krajinami, ale aj s vybranými krajinami v rámci bilaterálnej spolupráce.

6. Osobitne vyhodnotený očakávaný prínos ZPC
Počas predmetných podujatí boli získané nové poznatky a informácie o dobrej praxi v oblasti antidopingu, ktoré budú využité pri príprave nového zákona o športe. Aktuálne informácie o zmenách v technických a strategických dokumentoch WADA a RE budú diseminované športovým organizáciám v SR s cieľom ich prípravy na uplatňovanie aktualizácií v oblasti dopingu do športovej praxe.

7. Spôsob zverejnenia výsledkov ZPC, prenos získaných informácií
Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 19.05.2015
		
Správu vypracovala: Mgr. Lýdia Babiaková 			

Správu schválili: 

Ing. Ladislav Čambal – GR SŠSŠM   ..............................................